Anders Fogh Rasmussen (V), 2005-01-12:
Den politiske aftale om Danmark i det udvidede EU blev indgået den 2. november sidste år.
Aftalen blev indgået mellem regeringspartierne, Socialdemokraterne, Det Radikale Venstre og SF.
Aftalen blev efterfølgende bekræftet ved urafstemningen i SF om den nye EU-traktat, hvor et meget stort flertal af SF’s medlemmer anbefalede et ja.
Samtidig fastlægger aftalen, hvordan partierne bag aftalen vil forholde sig til nogle af de centrale elementer i den nye traktat.
Jeg vil godt sige, at der er tale om en historisk aftale, som på mange måder udgør en milepæl i dansk Europapolitik.
Og det er der særlig tre gode grunde til.
Den indeholder ikke nye forbehold.
Den rummer vigtige, positive målsætninger om, hvor vi gerne vil have at EU skal bevæge sig hen både generelt og konkret.
Det ændrer naturligvis ikke ved, at aftalepartierne fortsat vil være politisk uenige på mange punkter, når det kommer til den konkrete politik.
Her vil vi selvfølgelig dele os efter anskuelser, som vi gør det i den øvrige daglige politik her på Christiansborg.
Det efterlader aftalen rigelig plads til.
Vi ser altså ikke EU som et ideologisk projekt, men som en fælles ramme, inden for hvilken forskellige politiske holdninger kan brydes.
For det andet skaber aftalen klarhed.
Aftalen indeholder nogle klare garantier for, hvordan partierne bag aftalen vil forholde sig til nogle af de for Danmark mest følsomme områder i traktaten.
Det drejer sig først og fremmest om spørgsmål vedrørende den danske velfærdsstat og måden, vi har indrettet os på i Danmark.
For det tredje er det første gang, at et så bredt flertal i Folketinget har kunnet nå til enighed om et fælles positivt grundlag for europapolitikken.
Jeg vil derfor gerne benytte lejligheden til at takke de øvrige aftalepartier for et godt og tillidsfuldt samarbejde gennem hele forhandlingsforløbet.
Aftalen består af tre dele.
Partierne er enige om, at den nye EU-traktat samlet set er bedre end den gældende traktat.
Samtidig er partierne enige om, at den nye traktat indeholder en række væsentlige fremskridt.
Først og fremmest sikrer traktaten, at det udvidede EU kan fungere mere effektivt og levere de nødvendige resultater i et EU med 25 eller flere medlemslande.
Samtidig bliver det i den nye traktat slået fast, at EU er et samarbejde mellem selvstændige nationalstater, og at ethvert medlemsland frit kan melde sig ud af samarbejdet.
Et andet væsentligt fremskridt er, at EU’s mål og værdier har en langt mere fremtrædende plads i traktaten.
Det bliver understreget i traktaten, at EU bygger på demokrati, frihed, tolerance og ligestilling og på respekt for menneskerettighederne.
Og det bliver fremhævet, at EU bl.a. arbejder for sociale fremskridt og et højt niveau for miljøbeskyttelse og forbrugerbeskyttelse.
Aftalens anden del peger fremad mod områder, som aftalepartierne lægger særlig vægt på i de kommende års europapolitik.
Det bliver fastslået, at aftalepartierne vil arbejde videre for at sikre åbenhed, nærhed og demokrati i EU.
Vi vil også arbejde for at integrere EU-politikken mere systematisk i Folketingets arbejde, sådan at Folketinget får bedre muligheder for tidligt at få indflydelse på EU-politikken.
Det fremgår videre af aftalen, at partierne vil arbejde for at styrke Europas konkurrenceevne for at skabe vækst og for at skabe flere og bedre job.
Det indebærer bl.a. en satsning på forskning, udvikling og uddannelse.
Vi skal bruge EU til at fremme en økonomisk, socialt og miljømæssigt bæredygtig udvikling, en udvikling, der sikrer, at vi kan bevare den danske velfærdsmodel.
Partierne er også enige om at arbejde for, at EU påtager sig et større globalt ansvar.
Aftalens tredje del beskriver, hvordan aftalepartierne vil forholde sig til nogle centrale nye bestemmelser i traktaten.
Det gælder først og fremmest muligheden for at ændre beslutningsprocedurer fra enstemmighed til flertalsafgørelser på en række områder.
Det er de såkaldte passerelleklausuler i den nye traktat.
Det er simpelt hen nødvendigt, hvis man skal træffe effektive beslutninger i et EU med mere end 25 medlemmer.
På den anden side er vi tilfredse med, at traktaten fastholder enstemmighed i vigtige spørgsmål, der vedrører den danske velfærdsstat og den måde, vi har indrettet os på i Danmark.
Det gælder bl.a. social- og arbejdsmarkedspolitikken og så de dele af handelspolitikken, som har at gøre med handel med velfærdsydelser og med kultur.
På disse områder har vi aftalt, at vi ikke vil støtte overgangen til flertalsafgørelser, hvis bare et af partierne bag aftalen modsætter sig det.
Vi har også aftalt, hvordan vi vil gøre brug af den særlige nødbremse, som indføres med den nye traktat på spørgsmål vedrørende vandrende arbejdskraft.
Aftalen indeholder også vigtige garantier for, hvordan vi fra dansk side vil forholde os til følsomme spørgsmål vedrørende den danske velfærdsmodel.
Alt i alt er der altså tale om en meget vigtig og vidtrækkende aftale.
Med den nye EU-traktat har vi skabt et godt fundament for samarbejdet i det udvidede EU.
Med den politiske aftale har partierne bag den M039S33213397subh.fm Page 3374
Monday, February 14, 2005 12:24 PM
ikke alene skabt et godt grundlag for debatten op til den kommende folkeafstemning om den nye traktat, vi har også skabt et bredt og solidt grundlag for en aktiv og fremadrettet dansk europapolitik i årene fremover med udgangspunkt i den nye traktat.
Jeg håber, at aftalen om Danmark i det udvidede EU markerer enden på flere årtiers dræbende og ufrugtbare debat om ja eller nej til EU.
Aftalen vil give plads til, at både venstre og højre side her i salen kan engagere sig mere konstruktivt i drøftelserne om de mange vigtige konkrete europapolitiske spørgsmål, som har betydning for almindelige danskeres hverdag.